ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดหลักเกณฑ์ วิธีการ เงื่อนไข และระยะเวลาการตรวจและทดสอบ
และการออกหนังสือรับรองการตรวจและทดสอบส่วนควบและเครื่องอุปกรณ์
ของรถที่ใช้ก๊าซธรรมชาติอัดเป็นเชื้อเพลิงตามกฎหมายว่าด้วยรถยนต์
พ.ศ.
๒๕๕๐
 

อาศัยอำนาจตามความในข้อ ๘ ข้อ ๙ และข้อ ๑๔
แห่งกฎกระทรวงกำหนดส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิง
พ.ศ. ๒๕๕๐ ออกตามความในพระราชบัญญัติรถยนต์ พ.ศ. ๒๕๒๒
อธิบดีกรมการขนส่งทางบกประกาศกำหนดหลักเกณฑ์ วิธีการ เงื่อนไข
และระยะเวลาการตรวจและทดสอบ และการออกหนังสือรับรองการตรวจและทดสอบส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงไว้
ดังต่อไปนี้

ข้อ ๑
ในประกาศนี้
ส่วนควบและเครื่องอุปกรณ์ หมายความว่า
ส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงตามกฎหมายว่าด้วยรถยนต์
การตรวจและทดสอบ หมายความว่า
การตรวจและทดสอบส่วนควบและเครื่องอุปกรณ์และการติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงตามกฎหมายว่าด้วยรถยนต์
ผู้ตรวจและทดสอบ หมายความว่า
ผู้ได้รับหนังสือให้ความเห็นชอบให้เป็นผู้ตรวจและทดสอบส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิง

ข้อ ๒
ผู้ตรวจและทดสอบต้องตรวจและทดสอบตามหลักเกณฑ์
ดังต่อไปนี้
(๑)
ส่วนควบและเครื่องอุปกรณ์ต้องเป็นไปตามมาตรฐานที่กรมการขนส่งทางบกประกาศกำหนด
(๒)
การติดตั้งส่วนควบและเครื่องอุปกรณ์ต้องเป็นไปตามมาตรฐานการติดตั้งส่วนควบและเครื่องอุปกรณ์ที่กรมการขนส่งทางบกประกาศกำหนด

ข้อ ๓
การตรวจและทดสอบถังหรือภาชนะบรรจุก๊าซต้องเป็นไปตามมาตรฐานขององค์การระหว่างประเทศว่าด้วยการมาตรฐาน
เลขที่ ISO ๑๙๐๗๘

ข้อ ๔
ผู้ตรวจและทดสอบต้องดำเนินการดังต่อไปนี้
(๑) ทำการตรวจและทดสอบ ณ สถานที่ประกอบกิจการตามที่ระบุไว้ในหนังสือให้ความเห็นชอบโดยบุคลากรของผู้ตรวจและทดสอบ
(๒)
ปฏิบัติตามขั้นตอนและวิธีการตรวจและทดสอบตามที่กำหนดไว้ในเอกสารแสดงขั้นตอนและวิธีการตรวจและทดสอบ
(๓)
ทำการตรวจและทดสอบเฉพาะรถที่ติดตั้งส่วนควบและเครื่องอุปกรณ์จากผู้ได้รับหนังสือให้ความเห็นชอบให้เป็นผู้ติดตั้งจากกรมการขนส่งทางบก
เว้นแต่รถที่ได้ติดตั้งส่วนควบและเครื่องอุปกรณ์ไว้แล้วก่อนวันที่ ๑๔ ธันวาคม พ.ศ.
๒๕๕๐
(๔)
จัดเก็บค่าบริการตรวจและทดสอบตามอัตราที่กำหนดไว้ในคำขอรับหนังสือให้ความเห็นชอบการเป็นผู้ตรวจและทดสอบ
เฉพาะกรณีผู้ตรวจและทดสอบทั่วไป

ข้อ ๕
การตรวจและทดสอบถังหรือภาชนะบรรจุก๊าซ
เมื่อดำเนินการเสร็จแล้ว ให้ติดแผ่นป้ายแสดงหมายเลขของถังหรือภาชนะบรรจุก๊าซ
วันที่ตรวจและทดสอบ วันที่ถังหรือภาชนะบรรจุก๊าซหมดอายุ
ชื่อผู้ตรวจและทดสอบไว้ที่ถังหรือภาชนะบรรจุก๊าซทุกใบให้เห็นได้อย่างชัดเจน

ข้อ ๖
ให้ผู้ตรวจและทดสอบ
ติดแผ่นป้ายแสดงวันที่ตรวจและทดสอบ วันที่ตรวจและทดสอบครั้งต่อไป
และชื่อผู้ตรวจและทดสอบไว้ที่ตัวรถบริเวณที่เห็นได้ชัดเจนใกล้กับอุปกรณ์รับเติมก๊าซ

ข้อ ๗
เมื่อผู้ตรวจและทดสอบทำการตรวจทดสอบเสร็จแล้วเห็นว่าส่วนควบและเครื่องอุปกรณ์และการติดตั้งส่วนควบและเครื่องอุปกรณ์เป็นไปตามมาตรฐานที่กรมการขนส่งทางบกกำหนดให้ผู้ตรวจและทดสอบออกหนังสือรับรองการตรวจและทดสอบตามแบบที่กำหนดท้ายประกาศนี้มอบให้แก่เจ้าของรถหรือผู้ครอบครองรถ
โดยให้มีอายุของหนังสือรับรองการตรวจและทดสอบ ดังนี้
(๑) ๓ ปี สำหรับการตรวจและทดสอบครั้งแรกก่อนจดทะเบียนโดยผู้ตรวจและทดสอบที่เป็นผู้ผลิต
(๒) ๑ ปี
สำหรับการตรวจและทดสอบโดยผู้ตรวจและทดสอบทั่วไป

ข้อ ๘
ให้ผู้ตรวจและทดสอบเก็บสำเนาหนังสือรับรองการตรวจและทดสอบตามข้อ
๗ พร้อมรายละเอียดการตรวจและทดสอบที่มีรายการอย่างน้อย ดังนี้
(๑) ชื่อผู้ตรวจและทดสอบ
(๒) เลขที่หนังสือรับรอง
(๓) วันที่ทำการตรวจและทดสอบ
(๔) สถานที่ตรวจและทดสอบ
(๕) หมายเลขทะเบียนรถ หรือหมายเลขประจำรถ (Vehicle
Identity Number :
VIN)
(๖)
รายการตรวจและทดสอบมาตรฐานส่วนควบและเครื่องอุปกรณ์ที่ติดตั้ง
(๗) รายการตรวจและทดสอบมาตรฐานการติดตั้งส่วนควบและเครื่องอุปกรณ์
(๘) ลายมือชื่อผู้ทำการตรวจและทดสอบ
พร้อมระบุหมายเลขทะเบียนวิศวกร หรือตำแหน่ง หน้าที่
เฉพาะกรณีผู้ตรวจและทดสอบทั่วไป

ข้อ ๙
การตรวจและทดสอบต้องดำเนินการภายในกำหนดระยะเวลา
ดังนี้
(๑) รถที่ติดตั้งส่วนควบและเครื่องอุปกรณ์โดยผู้ติดตั้งที่เป็นผู้ผลิต
ให้ทำการตรวจและทดสอบโดยผู้ตรวจและทดสอบที่เป็นผู้ผลิตก่อนการจดทะเบียนครั้งแรก
และทำการตรวจและทดสอบครั้งต่อไปเมื่อครบ ๓ ปี หลังจากนั้นให้ทำการตรวจและทดสอบทุก
๑ ปี
(๒)
รถที่ติดตั้งส่วนควบและเครื่องอุปกรณ์กับรถที่ผ่านกระบวนการผลิตเสร็จเรียบร้อยแล้วโดยผู้ติดตั้งทั่วไป
ให้ทำการตรวจและทดสอบทุก ๑ ปี
(๓)
รถที่ติดตั้งส่วนควบและเครื่องอุปกรณ์ไว้แล้วตามกฎกระทรวงกำหนดส่วนควบและเครื่องอุปกรณ์ของรถยนต์ที่ใช้ก๊าซธรรมชาติอัดเป็นเชื้อเพลิง
พ.ศ. ๒๕๔๗ ให้ทำการตรวจและทดสอบก่อนวันครบรอบการเสียภาษีประจำปีในปีถัดไป
หลังจากนั้นให้ทำการตรวจและทดสอบทุก ๑ ปี
(๔)
รถที่มีการเปลี่ยนแปลงหรือติดตั้งส่วนควบและเครื่องอุปกรณ์ใหม่ ดังต่อไปนี้
(ก) ถังหรือภาชนะบรรจุก๊าซธรรมชาติอัด (cylinder
or container)
(ข) อุปกรณ์ระบายความดัน (pressure
relief device)
(ค) ลิ้นหัวถังที่เปิดปิดด้วยมือ (manual
cylinder valve)
(ง) ลิ้นป้องกันการไหลเกิน (excess
flow valve)
(จ) ท่อนำก๊าซ (fuel line)
ด้านความดันสูง
(ฉ) ข้อต่อ (fitting) ด้านความดันสูง
ให้ทำการตรวจและทดสอบทุกครั้งที่มีการเปลี่ยนแปลงหรือติดตั้งส่วนควบและเครื่องอุปกรณ์ดังกล่าว

ทั้งนี้ ตั้งแต่บัดนี้เป็นต้นไป[๑]


ประกาศ
ณ วันที่ ๕ พฤศจิกายน พ.ศ. ๒๕๕๐
ศิลปะชัย
จารุเกษมรัตนะ
อธิบดีกรมการขนส่งทางบก
[เอกสารแนบท้าย]

๑.
หนังสือรับรองการตรวจและทดสอบ

(ดูข้อมูลจากภาพกฎหมาย)









วัชศักดิ์/ผู้จัดทำ
๕
กุมภาพันธ์ ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๒๐ ง/หน้า ๔๔/๒๙ มกราคม ๒๕๕๑